
Къэбэрдей-Балъкъэр Республикэм и Iэтащхьэм и къалэнхэр
пIалъэкIэ зыгъэзащIэ КIуэкIуэ Юрий Урысей печатым
и махуэм теухуауэ цIыхухэм
зэрызахуигъазэр
Ныбжьэгъу лъапIэхэ!
Урысей печатым и махуэмкIэ сынывохъуэхъу. Ар журналистхэм, полиграфием и лэжьакIуэ псоми я гуфIэгъуэ махуэщ.
Иджырей зэманым цIыхубэ хъыбарегъащIэ лэжьыгъэм и мыхьэнэм зэпымыууэ хохъуэ. Печатым и псалъэм цIыхухэм я гупсысэкIэмрэ гукъыдэжымрэ ехьэлIауэ сыт щыгъуи къаруушхуэ иIэу щытащ, абы къыхэкIыу журналистхэр жылагъуэм хэхауэ пщIэ щызиIэхэм ящыщщ. Зэ еплъыгъуэкIэ мыр къаугъэ лъэпкъ зыпымылъ IэщIагъэу къыпщыхъуми, ди жагъуэ зэрыхъущи, абы ирилажьэхэр псэзэпылъхьэпIэм куэдрэ йохуэ. КъекIуэкI Iуэхухэм теухуа пэжыр цIыхухэм я деж нахьэсын, мыхьэнэшхуэ зиIэ хъыбарыщIэхэм ахэр щыгъуазэ ящIын папщIэ журналистхэр къызэрымыкIуэ щытыкIэхэм иту лэжьэн хуей мэхъу, зыпэрыт IэнатIэр пэжыгъэкIэ ирахьэкIыурэ журналистхэр зэрыхэкIуадэм и щапхъэ Къэбэрдей-Балъкъэрми щыIэщ.
Республикэм и цIыхубэ хъыбарегъащIэ IуэхущIапIэхэм щолажьэ зи IэщIагъэм нэсу хуэпэж цIыху куэд. Абыхэм я цIэр куэдым ящIэ. Ахэр ерыщу, жыджэрагъышхуэ яхэлъу мэлажьэ икIи яхузэфIэкI къагъанэркъым цIыхухэм я псэукIэр ирагъэфIэкIуэн, социально-экономикэ гугъуехь хэхахэм властым гу лърагъэтэн папщIэ.
Шэч къытесхьэркъым фэ дяпэкIи Къэбэрдей-Балъкъэрым и цIыхухэм я сэбэп зыхэлъхэм фызэрыщIэбэнынум, ди лъэпкъхэм я хабзэ нэхъыфIхэм къыхэщ цIыхугъэр зэрыдэфIыгъынум икIи ахэр хэIущIыIу зэрыфщIынум. Дэ зэщIыгъуу делэжьын хуейщ пэжыгъэ хэлъу икIи зэIухауэ цIыхухэм епсэлъэным икIи жылагъуэм къигъэув къалэн нэхъ ин дыдэхэр гъэзэщIэным пыщIа лэжьыгъэр зэтегъэувэным.
СигукIи си псэкIи си гуапэу сынывохъуэхъу жыджэрагъ мыкIуэщIыж фхэлъыну, мурадыщIэхэр фиIэну, творческэ ехъулIэныгъэхэр къэфхьыну.
